《画竹篇赠郭中翰仪霄》
清代·姚燮

渭川天寒千籁枯，湘江月白吹蘼芜。俗工讵畏造物谴，浪消楮墨传形模。

形模虽似神不似，墨沈未乾气已死。或矜腴润变妩媚，要屈坚贞向弱靡。

丰城山人诗中豪，度如鹤立神山超。出其馀绪寄缋画，每与诗理争秋毫。

以空缋竹竹在眼，纳诸寸心发以腕。虚竿兀立尚孤索，已若苍烟四周满。

太阴呼吸通雷雨，绿凤朱虬挟飞舞。翻觉造化拘枝干，自尔胸衿郁幽古。

英华十亩摄使尽，一夕庭前萚飘土。为悬素壁阴濛濛，疑有落日藏其中。

当檐鸟雀睇欲入，虚堂几席凉生风。间作偃曲亦支拄，极其琐碎皆玲珑。

美人隔波春弄影，壮士侧剑霜回锋。自来画格等诗派，旁门支道流安穷？

古之与可今羽可，岂为大言誇庸蒙？年年秃马奔长安，白头潦倒中书冠。

直庐夜漏鸣珂警，市屋秋霜篝火寒。别深寄托写清白，直节上与长霄干。

春明三月遍桃李，绣轮锦毂纷驰观。翛然篱落外红紫，谁来拂拭青琅玕？

即惊名姓亦耳食，投门缣纸日百端。偶缘意兴迫挥洒，明朝狼藉填鼠肝。

君今弗复费涂抹，寸腑保此精采完。君不见昔日陵州千万幅，溜厓何处寻残绿。

眼前黄鸟花间飞，云际巴猿夜深哭。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。